정조 16년
壬子九月十九日辰時上詣景慕宮展拜入侍時行都承旨沈煥之行左承旨李得濟右副承旨朴奎淳記事官李海淸假注書鄭尙愚記事官徐有聞林景鎭檢校直提學朴祐源檢校直閣南公轍檢校待敎金祖淳以次隨駕上具翼善冠衮龍袍乘輿出永淸門弘化門命書駕前下敎曰摠管前望單子入之待下批牌招察任命書傳敎曰毫無可引之端又違三牌事體所在極爲未安兵曹判書李秉模從重推考更卽牌招隨駕至觀旂橋命書傳敎曰不過申飭徑遞宜念前大司成金方行敍用仍任前職牌招察任命書駕前下敎曰成均館久任郞廳金禧燮拿處班首儒生停擧進詣宮門外降輿入齋殿出東挾門詣版位行再拜禮訖詣宮內奉審訖還詣齋殿命大臣備局堂上引見左議政蔡濟恭備局都提調朴宗岳判中樞府事吳載純行司直徐有隣行工曹判書鄭昌順漢城判尹金文淳禮曹判書鄭好仁右參贊徐有防兵曹判書李秉模刑曹判書沈頤之訓鍊都正趙心泰行副司直李邦一校理金熙朝行左承旨李得濟記事官李海淸假注書鄭尙愚記事官徐有聞林景鎭以次進伏訖濟恭曰幸行三日旣多勞動之節還宮以後連有酬應雖以近日朝紙所出觀之少無燕閑之暇日間聖體若何膈候諸節亦何如上曰大體一樣而乘御駕備法服之時接群下應萬機之際膈氣每每如期而發不能鎭定是爲可悶矣濟恭曰膈氣往來之候下情實爲悶迫臣於向筵有所仰達而伏願淸心省事焉上曰天下本自無事有何淸心省事之可言乎近以松留一人事連日應接以至兩夜失睡還不滿一哂矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣日前領敦寧適爲進箋入來仍私覿於慈宮而領敦寧以爲三十年後更爲仰瞻諸節無減於前云予則長時省覲故諸節之比前如何猶未詳知慈宮周甲不遠喜懼倍切自聞領敦寧之言不勝歡欣矣濟恭曰區區下情益不勝慶忭之至矣上曰今日展拜卿旣以都相入來故仍於齋殿行賓對於卿亦可謂省勞矣濟恭曰臣行己無素臺疏堂箚鎭日入徹臣惶愧欲死不知所達而不必深引亦不必決去就故今日展拜不得已入參而又伏聞次對之命冒廉登筵益不勝惶愧矣上曰卿何必惶愧乎近日臺章可謂五次連放欲靜而鎭之故處分亦不費辭氣矣日前見一疏侵斥卿而有無我等語此是贊揚大聖人文字在卿雖日譏斥實則過矣濟恭曰實萬萬惶愧矣上曰李相璜之上疏徐榮輔之問啓語亦不善爲之矣大抵繼述先大王平蕩之化卽予苦心近來事亦是予無偏無黨之意而略寓造化之權矣濟恭曰臣伏承無偏之聖敎不勝欽仰矣上曰李家煥文士故中批大司成而特補開留後李尙度之不撰敎文誠怪矣敎文中惟卿短句以貳相遺裔副學曾孫改之爲家煥兩班發明矣濟恭曰三品官之特補二品異於常格矣上曰李家煥以金圈鶴帶入侍狀貌亦好而前松留未免徑遞矣濟恭曰松都異於畿營交遞之際自多浮費決非數遞之處矣上曰承旨金翰東雖是嶺人頗了了近於時體有若京華人頃見李憲儒狀貌頗好而亦了了矣濟恭曰憲儒則爲科業多年留京故然矣而臣意則嶺人之可取者卽質實近於時體者恐不必取用矣上曰官爵之專出於石竇之內亦非美事其在野無遺賢之義外方亦多彈冠之人則好矣濟恭曰聖敎誠至當矣書曰明明揚側陋側陋卽指在野之人矣上曰次對爲之濟恭曰此全羅監司鄭民始狀啓也枚擧雲峯縣監金就明長水縣監崔吉憲牒呈以爲兩縣大同布戊申因備局行會竝以純布定式而麻農豐歉逐年不同布疋價直隨時低仰通論一疋之價不下二兩之錢應賦之民未必各自納布率多以錢代納于監色戶首輩貿取上納之際每有操縱徵斂之弊兩邑大同麻布仍舊竝以純錢代納事請令廟堂稟旨分付矣當初兩邑價布之以純布改定亶出於爲民除弊之意而今者民情反以純布爲不願則不當强責其不願之布而靳許其自願之錢況嶺南山邑純錢之請旣已準施則何獨於湖南不施乎雲峯長水兩邑價布純錢代納竝依狀請許施何如上曰依爲之出擧條濟恭曰此黃海監司李敬一綿布代捧事狀啓也以爲信川等稍勝三邑訓局所納砲保價布純木上納禁御兩營價布就其木邊折半代納各衙門及江都所送選武布純錢代納黃州等之次七邑訓局所納砲保價布錢木參半禁御兩營價布就其木邊亦爲折半代納各衙門及江都所送選武布純錢代納海州等尤甚十三邑訓局所納砲保價布錢木參半各軍門各衙門諸色價布及江都所送選武布純錢代納事請令廟堂稟旨分付矣向日狀本還下之後今此改修之啓綿農豐歉旣分三等就三等之中價布之或純布或折半木錢或純錢代納之請似費許多商量軍民懸望之餘不可又復點退竝依狀辭許施何如上曰依爲之出擧條濟恭曰分院之發送別差於關東掘土諸邑大爲東民所苦向者關東道臣以此入之弊瘼狀啓之中故臣於覆啓請以從今以後切勿發送差使使各其邑趁當納之月輸準數之土蒙允行會矣該邑以其無主管催督之人因循爲事多不運土燔造官之論報於臣非止一再而臣爲慮貽弊於災歲窮民終不許發差只爲關飭該道道臣道臣回牒以連加申飭爲言而土船終不來到燔役不免中撤計無奈何不得已許令發差往督而覆啓蒙允之事事勢急迫雖不得不自下變改亦不敢不聞於上矣掘土諸邑守令爲先從重推考且觀來頭從以論罪之意出擧條知委使之知警何如上曰依爲之出擧條好仁曰居昌以端敬王后姓鄕戊申降府爲縣依法典陞爲牧府事本縣儒生等上言啓下于吏曹則吏曹以令禮曹稟處覆奏蒙允矣王妃姓鄕陞號載在受敎輯錄似當許施而至於牧府陞降實是官制變通非臣曹之所關令廟堂稟處何如上曰依爲之出擧條文淳曰酒肴之禁連加發甘嚴飭又爲別岐廉探則如前盛備之弊頗有禁止之效而數三器菜羹之屬亦不無現發者此則自臣府已爲嚴治而間有出身及各營門軍卒之被捉者出身則有難續續移義禁府軍卒亦難每每進來毋論出身軍卒依酗酒例勿拘勘治何如上曰依爲之出擧條濟恭曰今番酒肴禁斷後魚肉之價比前稍低云是甚幸矣上曰判尹果着實禁之乎文淳曰日前以酒肴中或有菜羹與文魚之屬現捉故各別嚴治矣宗岳曰糜穀之害莫如釀酒臣意則酒禁恐不可已上曰頃者臺臣批旨卿不見之乎酒爲糜穀予豈不知予亦非全不閑麯味而不播穀則已旣播百穀則永禁係是行不得之事矣夏禹氏只疎儀狄而不之禁焉先王朝因權極疏而至用一律伊時酒猶在焉後因他事拿鞫權極聖意所在可以仰揣矣至於大釀與家家賣酒已使判尹禁斷此則有司之臣足可爲之不必自朝家別設禁令矣宗岳曰聖敎誠至當矣上敎宗岳曰楊抱川科榜入格儒生事卿陳箚而出榜已至多日與向來尹永儀趙萬元輩諸人之卽席移榜有異矣宗岳曰或名雖入籍而原居京洛或有中間漏籍者云士習誠極痛駭矣上曰大體出榜時依外方科擧例考籍可也而伊日因享事迫近雖未及提敎卿亦未能致察矣宗岳曰聖敎誠至當矣有隣曰昨日伏承筵敎與譯院兩提調副使書狀官爛加商確仍爲招問任譯中解事者數三人而目下要道無出於官帽復舊帽稅準隻兩件事而官帽則甲午革罷非但以名不正專由於銀貨之不敷而渠輩言內令雖復舊依戊寅後已例自京外官府作銀以給然後可以遵行云而目下銀路轉益踴貴四萬兩官作銀非所可論設令官作銀除出公用銀六千兩包價銀四千兩則曆行所入錢五千兩義州劃付錢三千兩刷馬驅人盤纏銀六百兩零又無出處至於帽稅則當初準千隻時稅錢爲四萬兩凡係公用果無不足之歎矣挽近以來帽稅次次漸縮諸般應用無以繼給故關西銀年復年貸下者雖已間間還報見今未償爲四萬餘兩而渠輩言內千隻帽價毋論銀雜卜當準折銀六萬之數六萬兩貿帽其勢亦難云以此以彼到處窒礙實無方便矯救之道矣時原任大臣今皆入侍下詢處之恐合事宜矣上曰大臣之意何如左議政蔡濟恭曰官帽今不可猝然復行議之無益而第帽稅一事不特於譯舌有所利益雖以國事言之所關非細此豈泛看者乎關西銀貨之漸就蕩竭有國之憂孰過於此而近因公用條之漸無出處所用至犯於府庫之貨此帽稅條之不得準數貿來而然矣備局無主管此事之人所謂帽稅置之忘域已有年所故帽稅所出雖歲減年縮旣無向問之語又無憂慮之人俗所謂官猪腹痛此之謂也以是之故公用之貽患營府至於如此若有主掌之人豈至於此乎備堂中差出句管似是不可已之事雖以使行中不虞備銀子言之到彼後若無費用之事則依其數還納本營卽當然之事而象譯輩爲其料理以此請貸則使臣拘於顔私隨多少許貸還歸之後遂不報償以致公貨日漸耗損此亦不可不另有禁斷矣判府事朴宗岳曰官帽復舊非但名色不正年年官作銀決是行不得之事而帽穴一款亦無準千隻之路若爾則此兩條具係難便目下矯救之道無他好樣方略矣上曰諸宰中曾經使臣與箕伯人各陳所見可也工曹判書鄭昌順曰帽稅盈縮臣固未詳凡事當從頭理會可以釐正我國銀貨每年入燕不下於十萬兩而礦稅所入入不當出且臣燕行今爲十七年而車價房錢等諸般所費比其時已倍蓰云安得不犯用公貨乎若以目下矯救言之則左相所奏差出句管還錄狀聞等說雖非溯本救弊之道猶勝於抛置不問矣禮曹判書鄭好仁曰臣於丙申奉命赴燕今已十七年伊時則帽稅之捧屬耳之故公用等事初無不足之患慮未到此而近始聞之彼國人心漸不如古討索之弊愈往愈甚節行則必準六千兩之數然後始得無弊來往而近年以來銀貨漸竭帽子貿來之數益減捧稅隨此而大縮故公用六千兩無以充數云此誠甚悶之事也其所變通之道未曾商量猝乍之間別無意見之可以仰奏矣兵曹判書李秉模曰臣之燕行在於戊戌而其時則一行無不準包雖以公用言之亦無不足之弊則與今事情似爲判異矣大臣所論差出句管堂上照檢帽稅之說驟聞則雖若有效萬一隻數終不優出稅入依舊零星則譯屬之論罪非難而無補於實用之見縮恐不可謂眞箇矯救永久可行之策矣刑曹判書沈頤之曰今此變通左右掣礙無他可措之術則帽稅一條似爲救弊之道而第聞彼中造帽比前減少貿來之必準千隻有未可知雖使準數貿來當年之內未能盡賣年年積置則如或售價又未可知畢竟利害臣不敢臆對矣濟恭曰臣意則備堂中以帽稅句管堂上差定一人帽稅條連三年若準千尺則首譯陳達論賞若或所出些略不能當公用之數則首譯陳達論罪然後庶可有效不虞備則使使臣還付箕營後道臣以照數受置之意明白狀聞以杜從中消融之患恐不可已矣上曰依爲之出擧條秉模曰頃因故府使李章玉妻金氏上言判付內極爲可矜分付兵判思所以濟飢之道事命下矣招問其幹家之人則以爲延祜宮封園前則自本宮有助給之祭需今無其路且其如干田土之在於振威通津等地者盡爲斥賣無以供祭需葺祠宇目今所望惟在於拮据千餘緡錢還退已賣之土以爲供祭葺祠之地云矣其家形勢在宜當念而贖還田土旣是難繼之道劃送祭需亦有掣礙之端至若一時賙救又不足以資賴則有非自下擅便者故敢此仰達矣上曰大臣之意何如濟恭曰此旣已上聞之後自上不可不顧念但顧念之道實難適宜贖還所賣田土仍命戶曹成給文書俾不得後復斥賣爲一道如不然則自該曹從便給代使祭需得以有賴亦無妨矣上曰筵退後議于戶判贖還與給代間令戶曹從長草記稟處可也出擧條宗岳曰使行有刷馬驅人而驅人輩皆是外邑無根着之人渠輩行事無異賊漢入彼地作弊不一而足云欲罷之而旣有牽馬者則有難盡罷至於卜馱驅人則竝與刷馬而罷之以稅車運去卜物似好而此亦有難便者稅車之際彼人若操縱售價則必有高騰之患故姑未定之矣上曰左相之意何如濟恭曰非但稅價之操縱卜物專委彼人若有見失之事則彼地旣無刑漢城府從何處推得乎上曰三使臣更加商確爲之可也宗岳曰近來潛商之弊愈往愈甚以一國有限之財年年歸之於無底之壑銀貨雜物之騰貴專由於此矣民國俱竭誠非細慮矣若不申明舊典別加嚴飭則無以杜其弊而防其奸每年使行亦非不禁而弊則自如紀綱所在萬萬寒心若使灣府着意擧行則國家禁條豈如是蕩然乎今番如或現發則非但犯者依律科罪當該地方官亦當從重論勘以此預先申飭俾有實效何如上曰左相之意何如濟恭曰潛商固可嚴禁而禁令愈密奸計益無所不至在前律名何嘗不至嚴而未聞因是而無潛商之事也若使知潛商之事者捉納潛商而潛商物貨本府若不一毫入己盡給捉納者則利之所在人人當詗察潛商爭告于官惟此一事庶可爲徵戢之道以此申飭恐好矣上曰依爲之出擧條宗岳曰潛商之現發者隨用一律然後可以禁止矣上曰此則卿未深量矣犯禁者或止一人則猶可用一律而若至十人則卿當盡用一律乎宗岳曰雖至十人臣當竝施一律矣上曰卿强爲壯談矣若過十人而至二十人亦將一倂施律乎宗岳曰潛商者亦夥然則亦當難處矣上曰潛商之律亦有輕重卿未見使行節目乎宗岳曰姑未見之矣上曰卿言每有不稱停當處向者疏中論前前右相而以前前右相一日在朝廷則有一日之慮爲言勘律則請遠竄非但以大臣論大臣之爲未安所請之律果稱臚列之罪乎濟恭曰潛商事聖敎誠至當矣徑定一律則反難用法臣以北伯巡到深北聞故老傳言有一監司坐撫夷堡自彼地有樵軍犯越者裨將告于監司監司以爲江邊麋鹿之行君實錯看矣裨將始覺監司之言云犯越之罪若至笞杖則監司之言必不然矣宗岳曰使行入柵以後凡事專委任譯今雖無事之時不可不另擇率去而見今首譯中無可合者金在和爲名譯官以副譯入去而非但善爲漢語爲人亦可堪於首譯以秩卑之故不得爲首譯云特加一資以首譯率去恐好而係是賞典故敢達矣上曰無效勞之事而公然加資豈非罔功之賞乎左相之意何如濟恭曰金在和卽臣赴燕時乾糧官也譯官一經使臣乾糧官則於其家親密若私人而在和爲人眞怪漢故臣一生切痛譯院官案見金在和名字則直欲除去今以爲人之可堪至有加資之請臣誠莫曉而今適下詢於臣於在和誠爲不幸矣判府事則以未任使故有此奏矣上曰卿之見人與左相何若是相反乎宗岳曰臣則曾未任使而可謂看鳶爲鷹矣上曰譯官則不過卑微之類而若於廟堂之上用人取舍與左相如是相反則其可成說乎命次對先退濟恭等以次退出命書榻敎曰定州牧使當日辭朝又命書榻敎曰下直守令入侍海淸承命出與定州牧使李煜偕入進伏上曰守令進前煜進前奏職姓名訖上曰爾下去各別恪勤奉職可也命退仍命入外辦通禮跪啓請外辦上出齋殿乘輿出宮大門由弘化門永淸門還內諸臣以次退出